‘ส้ม’..ล้มบ้านใหญ่.!
การเลือกตั้ง 2566 พลิกโผเกิดปรากฏการณ์ “ก้าวไกลแลนด์สไลด์” ด้วยคะแนนพรรคก้าวไกลมาอันดับหนึ่ง 151 เสียง
การเลือกตั้ง 2566 พลิกโผเกิดปรากฏการณ์ “ก้าวไกลแลนด์สไลด์” ด้วยคะแนนพรรคก้าวไกลมาอันดับหนึ่ง 151 เสียง
16 พ.ค. 2566

การเลือกตั้ง’66 พลิกโผเกิดปรากฏการณ์ “ก้าวไกลแลนด์สไลด์” ด้วยคะแนนพรรคก้าวไกลมาอันดับหนึ่ง 152 เสียง แต่ไม่เพียงเท่านั้น ยังกลายเป็น “แจ็คผู้ฆ่ายักษ์” ด้วยการ “ล้มบ้านใหญ่..เจาะไข่แดงเจ้าถิ่น” ที่เล่นเอาหลายตระกูลดังมีอันสูญพันธุ์การเมืองกันไปเลย…!!!
เริ่มจาก จ.สมุทรปราการ มีอยู่ 8 เขตเลือกตั้ง บ้านใหญ่คือตระกูล “อัศวเหม” ที่ครองพื้นที่เมืองปากน้ำมายาวนาน โดย “พรรคก้าวไกล” เป็นม้ามืดคว้าชัยทุกเขตแบบยกจังหวัด…!!
แม้กระทั่ง “ต่อศักดิ์ อัศวเหม” เบอร์ 1 จากพรรคพลังประชารัฐ ได้แรงสนับสนุนจากบ้านใหญ่ และ “ประชา ประสพดี” เบอร์ 7 พรรคเพื่อไทย ส.ส.หลายสมัยและอดีตรมช.มหาดไทย ก็พ่ายแพ้ในการเลือกตั้งครั้งนี้
ฝั่ง จ.สมุทรสงคราม ที่มีส.ส.ได้เพียง 1 คน ผลการนับคะแนนปรากฏว่า “อานุภาพ ลิขิตอำนวยชัย” ผู้สมัครส.ส.สมุทรสงคราม พรรคก้าวไกล ผู้สมัครหน้าใหม่ สามารถเอาชนะ “เจ๊โอ๋” รังสิมา รอดรัศมี เจ้าของวลีเด็ด “ท่านประธานไม่แข็ง” อดีตส.ส. 5 สมัย ผู้สมัครจากพรรครวมไทยสร้างชาติ
จน “เจ๊โอ๋” ต้องประกาศวางมือทางการเมือง หลังพ่ายแพ้รุ่นใหม่ไปอย่างเจ็บปวด และเตรียมผันตัวไปขาย “หอยดองแช่แข็ง” ต่อไป
พื้นที่ตะวันออก จ.ชลบุรี มีอยู่ 10 เขตเลือกตั้ง เมืองชลแห่งนี้ พรรคเพื่อไทยแพ้ไม่ได้ เพราะ “สนธยา คุณปลื้ม” แม่ทัพใหญ่ชลบุรี บ้านใหญ่ ส่ง “สุกุมล คุณปลื้ม” ภรรยา เบอร์ 8 ลงสนามแข่งกับเบอร์ 9 คือ “สมเจตน์ เกตุวัตถา” พรรครวมไทยสร้างชาติ ของ “สุชาติ ชมกลิ่น” รองหัวหน้าพรรครวมไทยสร้างชาติ..จากบ้านใหม่
แต่ผลปรากฏว่า..ม้ามืดอย่าง “กฤษฎิ์ ชีวะธรรมานนท์” จากพรรคก้าวไกล กลายเป็น “ตาอยู่” มาแรงแซงนำทั้งคู่ คว้าที่นั่งไปครอง
เช่นเดียวกับ จ.ระยอง มีทั้งหมด 5 เขตเลือกตั้ง มี “ตระกูลปิตุเตชะ” เป็นเจ้าถิ่นครองพื้นที่ แต่ผลการเลือกตั้งพรรคก้าวไกลกวาดส.ส.แบบยกจังหวัด อาทิ เขต 2 “กฤช ศิลปชัย” เอาชนะ “สาธิต ปิตุเตชะ” อดีตรมช.สาธารณสุข และเขต 4 “ชุติพงศ์ พิภพภิญโญ” ชนะ “ธารา ปิตุเตชะ” ทำให้ “ปิตุเตชะ” สูญพันธุ์ส.ส.เมืองทุเรียนไปทันที
มาทางฝั่งตะวันตก จ.นครปฐม พื้นที่ของบ้านใหญ่ “สะสมทรัพย์” โดยมี เผดิมชัย สะสมทรัพย์ พรรคชาติไทยพัฒนา ที่ผูกขาดส.ส.พื้นที่นี้ แต่ล่าสุด “พรรคก้าวไกล” สามารถเจาะไข่แดง โดยเขตเลือกตั้งที่ 4 “กิตติภณ ปานพรหมมาศ” เอาชนะ “ก่อเกียรติ สิริยเสถียร”
ไฮไลต์อยู่ที่เขตเลือกตั้งที่ 6 “ชิษณุพงศ์ ตั้งเมธากุล” ล้มยักษ์.! เอาชนะ “เผดิมชัย สะสมทรัพย์” มาได้..!!
ข้ามไปฝั่งอีสาน จ.นครราชสีมา บ้านใหญ่ของ “ลิปตพัลลภ” โดยพรรคก้าวไกลเจาะไข่แดงไป 3 เขต จากทั้งหมด 11 เขต โดยเฉพาะเขต 1 “ฉัตร สุภัทรวณิชย์” ล้มช้าง เอาชนะ “เทวัญ ลิปตพัลลภ” ไปอย่างขาดลอย..!!!
เรียกว่า “อิทธิฤทธิ์พลังสีส้ม” ครั้งนี้..ตอกลิ่ม “การเมืองไทยรุ่นเก่า” ได้อย่างเจ็บปวดซะจริง ๆ
…อิ อิ อิ…